CELEX: 32021R1691
Language: hr
Date: 2021-06-12 00:00:00
Title: Delegirana uredba Komisije (EU) 2021/1691 оd 12. srpnja 2021. o izmjeni Priloga II. Uredbi (EU) 2018/848 Europskog parlamenta i Vijeća u pogledu zahtjeva za vođenje evidencije koji se odnose na subjekte u ekološkoj proizvodnji (Tekst značajan za EGP)

22.9.2021   
               
               
                  HR
               
               
                  Službeni list Europske unije
               
               
                  L 334/1
               
            
         DELEGIRANA UREDBA KOMISIJE (EU) 2021/1691
         оd 12. srpnja 2021.
         o izmjeni Priloga II. Uredbi (EU) 2018/848 Europskog parlamenta i Vijeća u pogledu zahtjeva za vođenje evidencije koji se odnose na subjekte u ekološkoj proizvodnji
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 (1), a posebno njezin članak 34. stavak 8.,
         budući da:
         
                     (1)
                  
                  
                     U Prilogu II. Uredbi (EU) 2018/848 utvrđeni su određeni zahtjevi za vođenje evidencije u vezi s određenim posebnim pravilima proizvodnje. Evidencija može biti relevantna za potrebe sljedivosti, unutarnje kontrole kvalitete i procjene usklađenosti s detaljnim pravilima ekološke proizvodnje iz tog priloga.
                  
               
                     (2)
                  
                  
                     Neovisno o odredbama koje se odnose na vođenje evidencije iz članka 9. stavka 10. točke (c), članka 34. stavka 5. i članka 39. stavka 1. točke (a) Uredbe (EU) 2018/848, potrebno je dodatno utvrditi minimalne zahtjeve za vođenje evidencije za sva područja proizvodnje obuhvaćena različitim dijelovima Priloga II. toj uredbi.
                  
               
                     (3)
                  
                  
                     Treba uvesti i određene posebne elemente kako bi se osigurala dosljednost i usklađena osnova za vođenje evidencije, što se smatra ključnim da bi subjekti mogli dostaviti dokaze o djelotvornoj primjeni pravila ekološke proizvodnje.
                  
               
                     (4)
                  
                  
                     Izmjenama iz ove Uredbe ne dovode se u pitanje zahtjevi za vođenje evidencije iz drugih akata Unije, koji se među ostalim odnose na hranu i sigurnost hrane, hranu za životinje i sigurnost hrane za životinje, zdravlje i dobrobit životinja, zdravlje bilja, zaštitu bilja i biljni reprodukcijski materijal. Stoga će, kako iste zahtjeve ne bi morali ispuniti dvaput, subjekti koji već ispunjavaju zahtjeve za vođenje evidencije u skladu s drugim aktima Unije za potrebe Uredbe (EU) 2018/848 morati evidentirati samo dodatne elemente koji su potrebni za provjeru usklađenosti s pravilima ekološke proizvodnje. Međutim, određeni zahtjevi za vođenje evidencije ponavljaju se u Prilogu II. Uredbi (EU) 2018/848 kako je izmijenjena ovom Uredbom jer su relevantni za subjekte u trećim zemljama.
                  
               
                     (5)
                  
                  
                     Za potrebe evidentiranja podataka o upotrebi gnojiva i poboljšivača tla, u pravila za biljnu proizvodnju potrebno je uključiti određene parametre primjene s obzirom na to da upotreba gnojiva u ekološkoj proizvodnji podliježe i kvantitativnim i kvalitativnim ograničenjima koja treba uzeti u obzir kada agronomske mjere nisu dovoljne da bi se ispunile hranidbene potrebe bilja.
                  
               
                     (6)
                  
                  
                     Na upotrebu sredstava za zaštitu bilja te sredstava za čišćenje i dezinfekciju, kao što su biocidi i deterdženti, u ekološkoj proizvodnji primjenjuju se ograničenja, a njihova je upotreba ograničena na slučajeve u kojima preventivnim mjerama nije spriječena pojava i širenje štetnih organizama i bolesti te, u svakom slučaju, na proizvode i tvari odobrene u skladu s člankom 24. Uredbe (EU) 2018/848. Ne dovodeći u pitanje zahtjeve za vođenje evidencije koji su utvrđeni u uredbama (EZ) br. 1107/2009 (2) i (EZ) br. 852/2004 (3) Europskog parlamenta i Vijeća, treba propisati da subjekti pri upotrebi sredstva za zaštitu bilja, biocida ili deterdženta evidentiraju detaljne uvjete primjene kako bi, ako je to relevantno, dokazali usklađenost s primjenjivim ograničenjima te poštovanje preporučene učestalosti i razdoblja prije žetve.
                  
               
                     (7)
                  
                  
                     Agronomski uvjeti mogu se razlikovati ovisno o različitim značajkama zemljišnih parcela i usjeva koji su na njima zasađeni. To znači i da se upotreba vanjskih unosa razlikuje među parcelama. Stoga bi vanjske unose trebalo evidentirati u odnosu na parcelu na kojoj se unos upotrebljava kako bi subjekti mogli pratiti djelotvornost i dostaviti odgovarajuće evidencije za potrebe sljedivosti i, ako je relevantno, dokumentaciju o svim odstupanjima od pravila za biljnu proizvodnju odobrenima u skladu s dijelom I. točkom 1.8.5. Priloga II. Uredbi (EU) 2018/848.
                  
               
                     (8)
                  
                  
                     Treba propisati da subjekti pri sakupljanju samoniklog bilja i njihovih proizvoda vode evidenciju o dotičnim vrstama te količinama i razdobljima sakupljanja u određenom prirodnom staništu radi sljedivosti i provjere usklađenosti s uvjetima za zaštitu prirodnih staništa.
                  
               
                     (9)
                  
                  
                     U pogledu pravila za stočarsku proizvodnju i s obzirom na moguća odstupanja od tih pravila odobrena u skladu s dijelom II. točkama 1.3.4.3., 1.3.4.4., 1.7.5. i 1.7.8. te točkom 1.9.3.1. podtočkom (c) i točkom 1.9.4.2. podtočkom (c) Priloga II. Uredbi (EU) 2018/848, subjekti bi trebali dokumentirati takva odstupanja za potrebe sljedivosti i kontrole usklađenosti s primjenjivim uvjetima.
                  
               
                     (10)
                  
                  
                     Ne dovodeći u pitanje zahtjeve iz Uredbe (EZ) br. 852/2004 i Uredbe (EU) 2016/429 Europskog parlamenta i Vijeća (4), subjekti bi trebali voditi detaljnu evidenciju o podrijetlu životinja uvedenih na gospodarstvo i čuvati njihove prethodne veterinarske podatke kako bi osigurali sljedivost i dokazali usklađenost s posebnim uvjetima iz dijelova II. i III. Priloga II. Uredbi (EU) 2018/848.
                  
               
                     (11)
                  
                  
                     Osim toga, subjekti bi trebali voditi detaljnu evidenciju o režimu hranidbe i razdobljima ispaše kako bi dokumentirali zadovoljenje posebnih hranidbenih potreba određene vrste i usklađenost s relevantnim pravilima o hranidbi koja su za različite skupine životinja utvrđena u dijelu II. Priloga II. Uredbi (EU) 2018/848.
                  
               
                     (12)
                  
                  
                     Ne dovodeći u pitanje zahtjeve za vođenje evidencije i identifikaciju utvrđene u uredbama (EZ) br. 852/2004 i (EU) 2016/429, Uredbi (EZ) br. 1760/2000 Europskog parlamenta i Vijeća (5) te u Direktivi 2001/82/EZ Europskog parlamenta i Vijeća (6), s obzirom na posebna ograničenja uvedena pravilima ekološke proizvodnje, primjereno je utvrditi određene posebne zahtjeve za vođenje evidencije o veterinarskom liječenju te o čišćenju i dezinfekciji zgrada, objekata i životinja kako bi subjekti nadležnom tijelu ili kontrolnoj ustanovi mogli dokazati da su ispunjeni relevantni zahtjevi te kako bi se mogla provjeriti djelotvornost i poštovanje određenih karencija.
                  
               
                     (13)
                  
                  
                     Ne dovodeći u pitanje zahtjeve za sljedivost iz Uredbe (EZ) br. 178/2002 Europskog parlamenta i Vijeća (7), subjekti za potrebe sljedivosti i provjere usklađenosti s pravilima ekološke proizvodnje trebaju voditi detaljnu evidenciju o svim životinjama koje se dopremaju na gospodarstvo ili se s njega otpremaju, uključujući pravila koja se odnose na prijelazna razdoblja za različite vrste.
                  
               
                     (14)
                  
                  
                     Kad je riječ o smještaju i uzgoju peradi, postoje posebni zahtjevi koji se primjenjuju na određene sustave uzgoja u pogledu poštovanja razdoblja u kojem prostor namijenjen peradi mora biti prazan. To bi trebalo dokumentirati kako bi se omogućilo odgovarajuće praćenje.
                  
               
                     (15)
                  
                  
                     S obzirom na važnost položaja pčelinjaka na područjima koja trebaju osigurati dostupnost nektara i peludi s ekološki uzgojenih usjeva, s prirodnih neonečišćenih površina ili s usjeva uzgojenih metodama koje imaju mali učinak na okoliš kako bi se izbjeglo onečišćenje pčelinjaka, subjekti trebaju izraditi kartu područja koja upotrebljavaju te voditi evidenciju o svim vanjskim unosima i postupcima koji su primijenjeni na košnicama.
                  
               
                     (16)
                  
                  
                     U pogledu pravila proizvodnje za životinje akvakulture i s obzirom na moguća odstupanja od tih pravila odobrena u skladu s dijelom III. točkom 3.1.2.1. podtočkama (d) i (e) Priloga II. Uredbi (EU) 2018/848, subjekti bi trebali dokumentirati takva odstupanja za potrebe sljedivosti i kontrole usklađenosti s primjenjivim uvjetima.
                  
               
                     (17)
                  
                  
                     Upotreba vanjskih unosa posebno podliježe ograničenjima iz Uredbe (EU) 2018/848 i treba se evidentirati kao u slučaju gnojiva ili hranjivih tvari koji se upotrebljavaju u ekološkoj proizvodnji algi, a koji se mogu upotrebljavati samo ako su odobreni u skladu s člankom 24. te uredbe, u zatvorenim objektima i pod određenim uvjetima. Stoga bi subjekti trebali evidentirati takve upotrebe kako bi dokazali usklađenost s primjenjivim uvjetima.
                  
               
                     (18)
                  
                  
                     Treba utvrditi i zahtjeve za vođenje evidencije u odnosu na posebne odredbe o juvenilnim životinjama za rasplod i daljnji uzgoj, posebno u pogledu točnog vremena njihova uvođenja u ciklusu proizvodnje životinja i početnog prijelaznog razdoblja.
                  
               
                     (19)
                  
                  
                     Režimima hranidbe životinja akvakulture nastoje se zadovoljiti posebne hranidbene potrebe svake vrste u različitim fazama razvoja. S obzirom na detaljne odredbe o odobrenim krmivima, uključujući ona koja potječu iz neekološkog uzgoja, potrebno je stoga voditi evidenciju o režimu hranidbe za svaku dotičnu vrstu, zajedno s podacima za različite faze razvoja.
                  
               
                     (20)
                  
                  
                     Zdravstvena skrb za životinje akvakulture temelji se na prevenciji i praćenju dobrobiti životinja. Prema tome, treba voditi evidenciju o različitim mjerama koje su poduzete kako bi se što više smanjio broj veterinarskih liječenja, koja podliježu strogim ograničenjima u pogledu njihove učestalosti i broja ovisno o trajanju životnog ciklusa dotične vrste. Potrebno je utvrditi primjerene zahtjeve za vođenje evidencije.
                  
               
                     (21)
                  
                  
                     Odgovarajuće uzgojne prakse pridonose dobrobiti životinja. U kontekstu akvakulture za dobrobit životinja ključni su kvaliteta vode i ograničenja u pogledu gustoće populacije te relevantni kemijski i fizički parametri. Stoga je potrebno voditi evidenciju o takvim podacima te o vrsti i vremenu intervencija koje su provedene kako bi se pratilo održavanje najboljih uvjeta za životinje akvakulture i mjera poduzetih da bi se u različitim fazama razvoja tih životinja poštovala pravila ekološke proizvodnje. Aeracija je dopuštena u ekološkoj akvakulturi, ali se kisik može upotrijebiti samo u određenim slučajevima. Prema tome, trebalo bi voditi evidenciju o tim vrstama intervencija.
                  
               
                     (22)
                  
                  
                     Ne dovodeći u pitanje zahtjeve za vođenje evidencije u skladu s Uredbom (EZ) br. 852/2004, subjekti koji proizvode ekološku prerađenu hranu i/ili ekološku prerađenu hranu za životinje trebali bi voditi detaljnu evidenciju kako bi dokazali usklađenost s pravilima ekološke proizvodnje, posebno u pogledu mjera predostrožnosti uspostavljenih kako bi se osigurao integritet ekoloških proizvoda te posebnih uvjeta za upotrebu vanjskih unosa i proizvoda za čišćenje i dezinfekciju. Osim toga, kako bi se mogao pravilno provjeriti odnos između unosa i proizvoda, subjekti bi trebali staviti na raspolaganje podatke o upotrijebljenim unosima i, u slučaju mješovitih proizvoda, potpune recepte/formule te, prema potrebi, dokumentaciju o odobrenjima za upotrebu neekoloških sastojaka poljoprivrednog podrijetla u skladu s člankom 25. Uredbe (EU) 2018/848.
                  
               
                     (23)
                  
                  
                     Ne dovodeći u pitanje zahtjeve za vođenje evidencije u skladu s Uredbom (EZ) br. 852/2004, subjekti koji proizvode ekološko vino trebali bi voditi detaljnu evidenciju kako bi dokazali usklađenost s pravilima ekološke proizvodnje, posebno u pogledu svih vanjskih proizvoda i tvari koji se upotrebljavaju u proizvodnji vina te za čišćenje i dezinfekciju.
                  
               
                     (24)
                  
                  
                     Ne dovodeći u pitanje zahtjeve za vođenje evidencije u skladu s Uredbom (EZ) br. 852/2004, subjekti koji proizvode ekološki kvasac trebali bi voditi detaljnu evidenciju kako bi dokazali usklađenost s pravilima ekološke proizvodnje, posebno u pogledu proizvoda i tvari koji se upotrebljavaju u proizvodnji kvasca te za čišćenje i dezinfekciju.
                  
               
                     (25)
                  
                  
                     Prilog II. Uredbi (EU) 2018/848 trebalo bi stoga na odgovarajući način izmijeniti.
                  
               
                     (26)
                  
                  
                     Radi jasnoće i pravne sigurnosti ova bi se Uredba trebala primjenjivati od datuma početka primjene Uredbe (EU) 2018/848,
                  
               DONIJELA JE OVU UREDBU:
         
            Članak 1.
            Prilog II. Uredbi (EU) 2018/848 mijenja se u skladu s Prilogom ovoj Uredbi.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 1. siječnja 2022.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. srpnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 150, 14.6.2018., str. 1.
         
         
            (2)  Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.).
         
            (3)  Uredba (EZ) br. 852/2004 Europskog parlamenta i Vijeća od 29. travnja 2004. o higijeni hrane (SL L 139, 30.4.2004., str. 1.).
         
            (4)  Uredba (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (SL L 84, 31.3.2016., str. 1.).
         
            (5)  Uredba (EZ) br. 1760/2000 Europskog parlamenta i Vijeća od 17. srpnja 2000. o uvođenju sustava označivanja i registracije životinja vrste goveda, označivanju goveđeg mesa i proizvoda od goveđeg mesa i stavljanju izvan snage Uredbe Vijeća (EZ) br. 820/97 (SL L 204, 11.8.2000., str. 1.).
         
            (6)  Direktiva 2001/82/EZ Europskog parlamenta i Vijeća od 6. studenoga 2001. o zakoniku Zajednice o veterinarsko-medicinskim proizvodima (SL L 311, 28.11.2001., str. 1.).
         
            (7)  Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).
      
      
         
            PRILOG
            Prilog II. Uredbi (EU) 2018/848 mijenja se kako slijedi:
            
                        1.
                     
                     
                        dio I. mijenja se kako slijedi:
                        
                                    (a)
                                 
                                 
                                    u točki 1.9.3. druga rečenica zamjenjuje se sljedećim:
                                    „Subjekti vode evidenciju o upotrebi tih proizvoda, uključujući datum ili datume upotrebe svakog proizvoda, vrstu i naziv proizvoda, primijenjenu količinu te dotične usjeve i parcele.”;
                                 
                              
                                    (b)
                                 
                                 
                                    u točki 1.10.2. druga rečenica zamjenjuje se sljedećim:
                                    „Subjekti vode evidenciju kojom se dokazuje potreba za upotrebom takvih proizvoda, uključujući datum ili datume upotrebe svakog proizvoda, vrstu i naziv proizvoda, njegove aktivne tvari, primijenjenu količinu, dotične usjeve i parcele te štetne organizme ili bolesti koje treba suzbiti.”;
                                 
                              
                                    (c)
                                 
                                 
                                    u točki 1.11. dodaje se sljedeća rečenica:
                                    „Subjekti vode evidenciju o upotrebi tih proizvoda, uključujući datum ili datume upotrebe svakog proizvoda, vrstu i naziv proizvoda, njegove aktivne tvari i mjesto takve upotrebe.”;
                                 
                              
                                    (d)
                                 
                                 
                                    u točki 1.12. dodaje se sljedeća rečenica:
                                    „Subjekti posebno vode evidenciju o svim drugim vanjskim unosima koji se upotrebljavaju na svakoj parceli i, prema potrebi, dokumentiraju sva odstupanja od pravila proizvodnje odobrena u skladu s točkom 1.8.5.”;
                                 
                              
                                    (e)
                                 
                                 
                                    u točki 2.2. dodaje se sljedeći odlomak:
                                    „Subjekti vode evidenciju o razdoblju i mjestu sakupljanja, dotičnim vrstama i količini sakupljenog samoniklog bilja.”;
                                 
                              
                  
                        2.
                     
                     
                        dio II. mijenja se kako slijedi:
                        
                                    (a)
                                 
                                 
                                    u točki 1.1. dodaje se sljedeći odlomak:
                                    „Subjekti stavljaju na raspolaganje dokumentaciju o svim odstupanjima od pravila za stočarsku proizvodnju odobrenima u skladu s točkama 1.3.4.3., 1.3.4.4., 1.7.5., 1.7.8. te točkom 1.9.3.1. podtočkom (c) i točkom1.9.4.2. podtočkom (c).”;
                                 
                              
                                    (b)
                                 
                                 
                                    umeće se sljedeća točka 1.3.4.5.:
                                    
                                                „1.3.4.5.
                                             
                                             
                                                Subjekti vode evidenciju ili dokumentiraju podrijetlo životinja, navodeći identifikacijsku oznaku životinja u skladu s odgovarajućim sustavima (po životinji ili turnusu/jatu/košnici) te veterinarske podatke o životinjama uvedenima na gospodarstvo, datumu dolaska i prijelaznom razdoblju.”;
                                             
                                          
                              
                                    (c)
                                 
                                 
                                    umeće se sljedeća točka 1.4.4.:
                                    „1.4.4.   Vođenje evidencije o režimu hranidbe
                                    Subjekti vode evidenciju o režimu hranidbe i, ako je relevantno, razdoblju ispaše. Posebno vode evidenciju o nazivu hrane za životinje (uključujući sve vrste upotrijebljene hrane za životinje, kao što je krmna smjesa), omjerima različitih krmiva u obrocima i udjelu hrane za životinje s vlastitog gospodarstva ili iz iste regije te, ako je relevantno, o razdobljima pristupa površinama za ispašu i razdobljima sezonske ispaše ako se primjenjuju ograničenja, te dokumentiraju primjenu točaka 1.4.2. i 1.4.3.”;
                                 
                              
                                    (d)
                                 
                                 
                                    u točki 1.5.1.6. dodaje se sljedeća rečenica:
                                    „Subjekti vode evidenciju o upotrebi tih proizvoda, uključujući datum ili datume upotrebe proizvoda, vrstu i naziv proizvoda, njegove aktivne tvari i mjesto takve upotrebe.”;
                                 
                              
                                    (e)
                                 
                                 
                                    umeće se sljedeća točka 1.5.2.7.:
                                    
                                                „1.5.2.7.
                                             
                                             
                                                Subjekti vode evidenciju ili dokumentiraju sva primijenjena liječenja, a posebno identifikacijsku oznaku liječenih životinja, datum liječenja, dijagnozu, doziranje, naziv proizvoda za liječenje i, prema potrebi, veterinarski recept za veterinarsku njegu te karenciju primijenjenu prije nego što se stočni proizvodi mogu staviti na tržište i označiti kao ekološki.”;
                                             
                                          
                              
                                    (f)
                                 
                                 
                                    umeće se sljedeća točka 1.7.12.:
                                    
                                                „1.7.12.
                                             
                                             
                                                Subjekti vode evidenciju ili dokumentiraju sve posebne primijenjene postupke i obrazloženja za primjenu točke 1.7.5., 1.7.8., 1.7.9. ili 1.7.10. Za životinje koje se otpremaju s gospodarstva, ako je relevantno, bilježe se sljedeći podaci: dob, broj životinja, masa životinja za klanje, odgovarajuća identifikacijska oznaka (po životinji ili turnusu/jatu/košnici), datum otpreme i odredište.”;
                                             
                                          
                              
                                    (g)
                                 
                                 
                                    u točki 1.9.4.4. podtočka (c) zamjenjuje se sljedećim:
                                    
                                                „(c)
                                             
                                             
                                                stoka se uklanja iz nastambi između svakog uzgojnog turnusa peradi. U tom se razdoblju zgrade i oprema čiste i dezinficiraju. Osim toga, po završetku svakog uzgojnog turnusa peradi, ograđeni prostor za perad ostaje prazan tijekom razdoblja koje odrede države članice kako bi bilje moglo ponovno narasti. Subjekt vodi evidenciju ili dokumentira poštovanje tog razdoblja. Ti zahtjevi ne primjenjuju se ako se perad ne uzgaja u turnusima, ne drži u ograđenim prostorima i slobodno se kreće tijekom dana;”;
                                             
                                          
                              
                                    (h)
                                 
                                 
                                    umeće se sljedeća točka 1.9.6.6.:„1.9.6.6.   Obveze vođenja evidencijeSubjekti vode kartu u odgovarajućem mjerilu ili prema geografskim koordinatama lokacije košnica koju trebaju dostaviti kontrolnom tijelu ili kontrolnoj ustanovi i kojom se dokazuje da područja koja su dostupna pčelinjim zajednicama ispunjavaju zahtjeve iz ove Uredbe.
                                    U upisniku pčelinjaka evidentiraju se sljedeći podaci o hranidbi: naziv upotrijebljenog proizvoda, datumi, količine i košnice u kojima se proizvod upotrebljava.
                                    Zajedno s identifikacijskom oznakom košnice i vremenom premještanja evidentira se i zona u kojoj se nalazi pčelinjak.
                                    U upisniku pčelinjaka evidentiraju se sve primijenjene mjere, uključujući odstranjivanje dijelova košnica u kojima je med i postupke vrcanja meda. Evidentiraju se i količina i datumi sakupljanja meda.”;
                                 
                              
                  
                        3.
                     
                     
                        dio III. mijenja se kako slijedi:
                        
                                    (a)
                                 
                                 
                                    umeće se sljedeća točka 1.11.:
                                    
                                                „1.11.
                                             
                                             
                                                Subjekti stavljaju na raspolaganje dokumentaciju o svim odstupanjima od pravila proizvodnje za životinje akvakulture odobrenima u skladu s točkom 3.1.2.1. podtočkama (d) i (e).”;
                                             
                                          
                              
                                    (b)
                                 
                                 
                                    u točki 2.2.2. podtočki (c) dodaje se sljedeća rečenica:
                                    „Subjekti vode evidenciju o upotrebi tih proizvoda, uključujući datum ili datume upotrebe svakog proizvoda, naziv proizvoda, primijenjenu količinu, kao i informacije o dotičnim serijama/spremnicima/bazenima.”;
                                 
                              
                                    (c)
                                 
                                 
                                    u točki 2.3.2. dodaje se sljedeća rečenica:
                                    „Subjekti vode evidenciju o upotrebi tih proizvoda, uključujući datum ili datume upotrebe svakog proizvoda, naziv proizvoda, primijenjenu količinu, kao i informacije o dotičnim serijama/spremnicima/bazenima.”;
                                 
                              
                                    (d)
                                 
                                 
                                    umeće se sljedeća točka 3.1.2.4.:
                                    
                                                „3.1.2.4.
                                             
                                             
                                                Subjekti vode evidenciju o podrijetlu životinja, navodeći identifikacijsku oznaku životinja/turnusa životinja, o datumu dolaska i vrsti, količinama, ekološkom ili neekološkom statusu i prijelaznom razdoblju.”;
                                             
                                          
                              
                                    (e)
                                 
                                 
                                    umeće se sljedeća točka 3.1.3.5.:
                                    
                                                „3.1.3.5.
                                             
                                             
                                                Subjekti vode evidenciju o posebnim režimima hranidbe, posebno o nazivu i količini hrane za životinje i upotrebi dodatne hrane za životinje te o dotičnim hranjenim životinjama/turnusima životinja.”;
                                             
                                          
                              
                                    (f)
                                 
                                 
                                    umeće se sljedeća točka 3.1.4.3.:„3.1.4.3.   Vođenje evidencije o sprečavanju bolestiSubjekti vode evidenciju o poduzetim mjerama sprečavanja bolesti te navode pojedinosti o mirovanju, čišćenju i pročišćavanju vode te o svim primijenjenim veterinarskim i drugim metodama liječenja od parazita, a posebno o datumu liječenja, dijagnozi, doziranju, nazivu lijeka te, prema potrebi, o veterinarskom receptu za veterinarsku njegu te karencijama primijenjenima prije nego što se proizvodi akvakulture mogu staviti na tržište i označiti kao ekološki.”;
                                 
                              
                                    (g)
                                 
                                 
                                    u točki 3.1.5.3. dodaje se sljedeći odlomak:
                                    „Subjekti vode evidenciju o mjerama praćenja i održavanja koje se odnose na dobrobit životinja i kvalitetu vode. U slučaju gnojidbe ribnjaka i jezera subjekti vode evidenciju o primjeni gnojiva i poboljšivača tla, uključujući datum primjene, naziv proizvoda, primijenjenu količinu i mjesto dotične primjene.”;
                                 
                              
                                    (h)
                                 
                                 
                                    u točki 3.1.6.5. dodaje se sljedeći odlomak:
                                    „Subjekti vode evidenciju o takvim upotrebama i navode jesu li one u skladu s točkom (a), (b) ili (c).”;
                                 
                              
                  
                        4.
                     
                     
                        dio IV. mijenja se kako slijedi:
                        
                                    (a)
                                 
                                 
                                    u točki 1.4. podtočka (a) zamjenjuje se sljedećim:
                                    
                                                „(a)
                                             
                                             
                                                poduzimaju mjere predostrožnosti i vode evidenciju o tim mjerama;”;
                                             
                                          
                              
                                    (b)
                                 
                                 
                                    umeće se sljedeća točka 1.7.:
                                    
                                                „1.7.
                                             
                                             
                                                Subjekti stavljaju na raspolaganje dokumentaciju o odobrenjima za upotrebu neekoloških sastojaka poljoprivrednog podrijetla za proizvodnju prerađene ekološke hrane u skladu s člankom 25. ako su ishodili ili upotrebljavali takva odobrenja.”
                                             
                                          
                              
                                    (c)
                                 
                                 
                                    u točki 2.2.3. dodaje se sljedeća rečenica:
                                    „Subjekti vode evidenciju o upotrebi tih proizvoda, uključujući datum ili datume upotrebe svakog proizvoda, vrstu i naziv proizvoda, njegove aktivne tvari i mjesto takve upotrebe.”;
                                 
                              
                                    (d)
                                 
                                 
                                    umeće se sljedeća točka 2.3.:
                                    
                                                „2.3.
                                             
                                             
                                                Subjekti vode evidenciju o svim unosima upotrijebljenima u proizvodnji hrane. U slučaju proizvodnje mješovitih proizvoda, nadležnom tijelu ili kontrolnoj ustanovi na raspolaganju su potpuni recepti/formule koji pokazuju količinu unosa i proizvoda.”;
                                             
                                          
                              
                  
                        5.
                     
                     
                        dio V. mijenja se kako slijedi:
                        
                                    (a)
                                 
                                 
                                    u točki 1.4. podtočka (a) zamjenjuje se sljedećim:
                                    
                                                „(a)
                                             
                                             
                                                poduzimaju mjere predostrožnosti i vode evidenciju o tim mjerama;”;
                                             
                                          
                              
                                    (b)
                                 
                                 
                                    u točki 2.4 dodaje se sljedeća rečenica:
                                    „Subjekti vode evidenciju o upotrebi tih proizvoda, uključujući datum ili datume upotrebe svakog proizvoda, vrstu i naziv proizvoda, njegove aktivne tvari i mjesto takve upotrebe.”;
                                 
                              
                                    (c)
                                 
                                 
                                    umeće se sljedeća točka 2.5.:
                                    
                                                „2.5.
                                             
                                             
                                                Subjekti vode evidenciju o svim unosima upotrijebljenima u proizvodnji hrane za životinje. U slučaju proizvodnje mješovitih proizvoda, nadležnom tijelu ili kontrolnoj ustanovi na raspolaganju su potpuni recepti/formule koji pokazuju količinu unosa i proizvoda.”;
                                             
                                          
                              
                  
                        6.
                     
                     
                        u dijelu VI., umeće se sljedeća točka 2.3.:
                        
                                    „2.3.
                                 
                                 
                                    Subjekti vode evidenciju o upotrebi svih proizvoda i tvari upotrijebljenih u proizvodnji vina te za čišćenje i dezinfekciju, uključujući datum ili datume upotrebe proizvoda, naziv proizvoda, njegove aktivne tvari i, prema potrebi, mjesto takve upotrebe.”;
                                 
                              
                  
                        7.
                     
                     
                        u dijelu VII. umeće se sljedeća točka 1.5.:
                        
                                    „1.5.
                                 
                                 
                                    Subjekti vode evidenciju o svim proizvodima i tvarima upotrijebljenima u proizvodnji kvasca te za čišćenje i dezinfekciju, uključujući datum ili datume upotrebe proizvoda, naziv proizvoda, njegove aktivne tvari i mjesto takve upotrebe.”